‘Dit kon ons gewees het’Jacques Bruwer kort ná die aanval in Browns Farm in Kaapstad. (Foto: Verskaf) Jacques Bruwer en sy seun het nie geweet of hulle mekaar weer lewend gaan sien toe hulle deur ŉ groep rowers by Browns Farm in Kaapstad oorval is en Bruwer sy seun aangesê het om met die bakkie weg te ry nie. Bruwer (48) en sy seun, ook Jacques (23), van Stellenbosch is twee weke gelede onder dieselfde omstandighede en vermoedelik op dieselfde plek as die restauranteienaar Ben Tuzee aangeval. Tuzee het aan sy wonde beswyk. “Ons is gelukkig om te lewe, maar soos ek nou vasgestel het, was ŉ ander pa nie so gelukkig nie,” sê Bruwer sr. Nietemin is Bruwer sr. se wangbeen vergruis en sy seun moes toekyk hoe sy pa in die pad lê, met agt mans bo-op hom, sonder om te weet of hy lewe of dood is. In die Bruwers én Tuzee se geval het die slagoffers items wat hulle wou verkoop by ŉ adres in die Browns Farm-omgewing gaan aflaai toe hulle deur ŉ groep aanvallers oorval is. Tuzee is verskeie kere met ŉ mes gesteek en sy voertuig gekaap. “Dit kon netsowel ons name in Maroela Media se berig oor die voorval gewees het. Ek sidder om te dink wie nog slagoffers kan word indien die polisie nie vinnig optree nie.” Bruwer sr. het Maandag aan Maroela Media vertel dat hy en sy seun Woensdag 24 Augustus omstreeks 18:15 na die betrokke adres, Msengestraat 2634 in Browns Farm, gery het om braaidromme af te lewer wat iemand by hulle wou “koop”. Ná ongeveer drie dae lange onderhandeling het Jacques en sy pa ingestem om die dromme met Bruwer se enkelkajuitbakkie af te lewer. Met hul aankoms by die adres het ŉ man vir hulle gewaai en hulle het stilgehou. Jacques het uitgeklim om solank die dromme agterop die bakkie los te maak toe Bruwer – wat toe nog in die bakkie gesit het – skielik uit die hoek van sy regteroog gesien het hoe sowat sewe mans op hulle afpyl. “Hulle het na die bakkie aangehardloop gekom en ek het vir my seun geskree ‘kom, kom hier’s moeilikheid’. “Toe ek oor my linkerskouer kyk, het nog drie mans my seun reeds beetgehad en hy kon dus nie in die bakkie kom nie.” Bruwer het ŉ polisiestok in sy voertuig gegryp en uitgespring om die mans te probeer afweer. Een het toe ŉ mes uitgepluk, wat Bruwer gelukkig uit sy hand kon slaan. Van die aanvallers het in dié stadium groot klippe opgetel en Bruwer daarmee bestook. “Ek kon my seun eindelik losruk en het hom in die bakkie agter die stuurwiel ingedruk. Ek het gedink hy sal kan oorskuif sodat ek kan inspring en ons kan wegjaag. In dié stadium het twee aanvallers egter by die passasierskant ingekom en my seun was besig om hulle te probeer uitstoei. “Ek het vir hom gesê ‘ry net, ry net’. Hy het gery en ek het probeer om agterop die bakkie te spring, maar kon dit nie regkry nie.” Bruwer onthou nog dat hy toe nie geweet het of hy sy seun weer sal sien nie, en net gehoop het dat hy oukei sal wees. Bruwer het agter die bakkie aangehardloop, maar toe hy om die draai kom, het ŉ man – netjies aangetrek – hom onverwags met ŉ baksteen in die gesig gegooi. Bruwer vermoed dié man het dalk vir die ander aanvallers wag gestaan. Bruwer het op die grond geval en verskeie aanvallers het hom gepak en onder meer sy foon en ander besittings gesteel. Jacques het intussen omgedraai en met die bakkie op die aanvallers afgepyl om hulle te verjaag. ŉ Bebloede Bruwer het opgestaan en in die bakkie gespring. Hulle het van daar af na die naaste polisiestasie by die Kaapstad-lughawe gejaag. By dié stasie het beamptes en nooddienswerkers gesê Bruwer sal dadelik by ŉ hospitaal moet uitkom en dat hulle die saak selfs in Stellenbosch kan aanmeld. “Ek het net heeltyd op pad na die hospitaal vir my pa gevra hy moet asseblief nie nou doodgaan nie,” vertel Jacques. Bruwer is toe by die Mediclinic in Stellenbosch opgeneem terwyl sy seun ŉ klag by die polisie op dié dorp ingedien het. Bruwer se gesig is in die voorval gebreek en sommige fyn beentjies vergruis. Hy moes byna twee dae lank op ŉ drup behandel word voordat die swelling genoeg gesak het vir dokters om te opereer. Vyf plate is in sy gesig gesit en hy verkeer steeds in erge pyn. Aanvallers probeer mense met gesteelde foon flous Kort ná die aanval op die Bruwers het die aanvallers sy gesteelde selfoon gebruik in ŉ poging om nog mense te flous. Hulle het voorgegee om Jacques te wees en slagoffers na dieselfde adres probeer lok – onder meer om namens Bruwer ŉ televisie op te laai. Die Bruwers het die simkaart probeer stop, maar dit vat ŉ paar dae en in dié tyd het die aanvallers al verskeie boodskappe onder meer na kontaknommers op Bruwer se foon gestuur. Die Bruwers het reeds al die inligting en bewyse aan die polisie deurgegee en ŉ saaknommer ontvang, maar het teen Maandag nog steeds nie terugvoer van die polisie ontvang ter bevestiging of die saak verder ondersoek word nie. Kapt. Frederick van Wyk, polisiewoordvoerder, het wel Maandagmiddag aan Maroela Media bevestig dat die Nyanga-polisie sake van aanranding en poging tot kaping ondersoek. ŉ Speurder van Nyanga het Jacques Sondag gebel en oor die gesteelde foon uitgevra, maar nog nie weer met hom kontak gemaak nie. Bruwer het ook ŉ waarskuwing op sy Facebook-blad geplaas en gepleit dat enigiemand wat items op Market Place adverteer, uiters versigtig moet wees. Sommige mense het in die kommentaar op dié plasing gevra “maar wat maak julle op so ŉ gevaarlike plek”. Bruwer, wat in die kleinhandelbedryf werk, ry egter gereeld vir werksdoeleindes in dié omgewing en ken die gebied redelik goed. Sy vrou, Ester, wat in verkope in die gesondheidsorgbedryf werk, sê boonop noop jou beroep jou om dikwels items by kliënte in minder veilige gebiede af te lewer. “Ek wil nie simpatie hê nie. Ek wil mense dringend waarsku om baie versigtig te wees, veral vir mense wat op Market Place-advertensies reageer en vra dat items afgelewer word. Ons hoop ook dat die polisie dringend ondersoek sal instel.” Die egpaar sê hulle het heeltyd geworstel met “wat as-vrae” en vir mekaar gesê “netnou gaan iemand dood”. Toe word Tuzee net daarna vermoor.